b"\n_START_ARTICLE_\nEurop\xc3\xa6isk \xc3\xa5l\n_START_SECTION_\nLivscyklus\n_START_PARAGRAPH_\nDen europ\xc3\xa6iske \xc3\xa5l har en s\xc3\xa6rpr\xc3\xa6get livscyklus. Den migrerer omkring 6000 km fra sine gydesteder i Sargassohavet syd for Bermuda-\xc3\xb8erne til sine levesteder i Europa og Nordafrika. Livscyklussen har seks stadier: \xc3\x86g, larver (leptocephali), glas\xc3\xa5l, gul\xc3\xa5l, blank\xc3\xa5l og gyde\xc3\xa5l._NEWLINE_\xc3\x86ggene kl\xc3\xa6kkes og larverne kaldes for Blommes\xc3\xa6klarver, da blommen stadig er deres n\xc3\xa6ringskilde. N\xc3\xa5r blommes\xc3\xa6klarverne selv begynder at indtage f\xc3\xb8de, g\xc3\xa5r de til Larvestadiet. Larverne betegnes Leptocephali, da man tidligere troede, det var en selvst\xc3\xa6ndig art ved navn leptocephalus brevirostris. Leptocephali er transparente (gennemskinnelige) og har form som et pileblad. Alt tyder p\xc3\xa5, at de indtager n\xc3\xa6ring fra plankton, men det er ikke bevist. Larverne driver med Golfstr\xc3\xb8mmen og den nordatlantiske str\xc3\xb8m til Europas og Nordafrikas kyster, hvor de forlader deres pelagiske eksistens og s\xc3\xb8ger op i vandl\xc3\xb8b og floder. Driften tager mellem 1-2 \xc3\xa5r og n\xc3\xa5r en l\xc3\xa6ngde p\xc3\xa5 cirka 75 millimeter. Her overg\xc3\xa5r de fra larver til Glas\xc3\xa5l, der stadig er transparente, men deres pigmentering udvikles s\xc3\xa5 sm\xc3\xa5t. De f\xc3\xb8rste tegn p\xc3\xa5 knoglestruktur bliver synlig. \xc3\x85lene \xc3\xa6ndrer i dette stadium f\xc3\xb8devalg til at omfatte sm\xc3\xa5 insektlarver og orme. Glas\xc3\xa5len er yderst lysf\xc3\xb8lsom p\xc3\xa5 grund af dens manglende pigmentering. Glas\xc3\xa5len bliver til Gul\xc3\xa5l. Den lever som gul\xc3\xa5l i 6-16 \xc3\xa5r, det vil sige det meste af livet. I det stadium lever den af insekter, orme, bl\xc3\xb8ddyr og mindre fisk. Det er vigtigt for den at lagre store fedtreserver, da den ved overgang til Blank\xc3\xa5l p\xc3\xa5begynder rejsen mod Sargassohavet og mister evnen til at spise og s\xc3\xa5ledes ikke indtager f\xc3\xb8de undervejs. Blank\xc3\xa5lstadiet er interessant, da \xc3\xa5len gennemg\xc3\xa5r markante fysiologiske \xc3\xa6ndringer. Ud over at stoppe sit f\xc3\xb8deindtag begynder den udviklingen af reproduktion og evnen til at vandre fra ferskvand til saltvand. N\xc3\xa5r fisk uds\xc3\xa6ttes for et s\xc3\xa5dant skift, skal de ved hj\xc3\xa6lp af interne mekanismer afbalancere saltet i deres organisme. Det g\xc3\xb8r \xc3\xa5len ved osmoregulering. Det sidste stadium i den europ\xc3\xa6iske \xc3\xa5ls livscyklus er Gyde\xc3\xa5l. Det er i dette stadium, \xc3\xa5lene n\xc3\xa5r deres gydepladser i Sargassohavet. Det er ikke veldokumenteret, da vi mister sporet af \xc3\xa5lene under deres tur til hertil.\n_START_SECTION_\nBestemmelse af gydepladser\n_START_PARAGRAPH_\nDer er forsket intensivt i de tidlige stadier af \xc3\xa5lens liv, men et eksakt gydested er endnu ikke bestemt. Det er p\xc3\xa5 baggrund af den danske havbiolog Johannes Schmidts opdagelser tidligt i 1900-tallet alment accepteret, at han kom t\xc3\xa6t p\xc3\xa5 gydestedet. Johannes Schmidt sejlede med skibet Dana i Atlanterhavet og indfangede \xe2\x80\x99\xe2\x80\x99Leptocephali\xe2\x80\x99\xe2\x80\x99. Han kunne ud fra st\xc3\xb8rrelsen p\xc3\xa5 larverne f\xc3\xa5 en id\xc3\xa9 om, hvorn\xc3\xa5r han var t\xc3\xa6t p\xc3\xa5 \xc3\xa5lens gydested. Hans observationer f\xc3\xb8rte ham til Sargassohavet. Yderligere unders\xc3\xb8gelser har bekr\xc3\xa6ftet, at det er det t\xc3\xa6tteste, vi er kommet p\xc3\xa5 larver, der stadig har rester fra blommen p\xc3\xa5 sig.\n_START_SECTION_\nBevaringsstatus\n_START_PARAGRAPH_\nVidenskaben har siden 1960'erne rapporteret en dramatisk tilbagegang af europ\xc3\xa6iske \xc3\xa5l, og arten er nu kritisk truet og p\xc3\xa5 IUCNs r\xc3\xb8dliste. Rekrutteringen af glas\xc3\xa5l har v\xc3\xa6ret nedadg\xc3\xa5ende siden 1980, og bestanden er i dag nok 95-99\xc2\xa0% mindre end f\xc3\xb8r 1980._NEWLINE_Tilbagegangen kan skyldes en lang r\xc3\xa6kke \xc3\xa5rsager: fiskeri, \xc3\xb8del\xc3\xa6ggelse og blokering af habitater, klimaforandringer og parasitter._NEWLINE_Fiskeri af \xc3\xa5l foreg\xc3\xa5r i et s\xc3\xa5dant omfang, at International Council for the Exploration of the Sea (ICES) har bed\xc3\xb8mt det som uholdbart._NEWLINE_Derudover er sv\xc3\xb8mmebl\xc3\xa6reparasitten Anguillicola crassus blevet p\xc3\xa5f\xc3\xb8rt den europ\xc3\xa6iske \xc3\xa5l fra Japan_NEWLINE_ gennem menneskelig aktivitet. A. crassus, der er ufarlig for den japanske \xc3\xa5l, Anguilla japonica, h\xc3\xa6mmer funktionen af den inficerede \xc3\xa5ls sv\xc3\xb8mmebl\xc3\xa6re og kan resultere i massed\xc3\xb8d hos den europ\xc3\xa6iske \xc3\xa5l.\n_START_SECTION_\nAkvakultur\n_START_PARAGRAPH_\nOpdr\xc3\xa6t af den europ\xc3\xa6iske \xc3\xa5l i akvakultur startede for ca. 30 \xc3\xa5r siden. \xc3\x85lefarmere indfanger og anvender glas\xc3\xa5l, da de af flere grunde giver det mest effektive resultat. N\xc3\xa6sten alle indfangede \xc3\xa5l tager under de rigtige omst\xc3\xa6ndigheder f\xc3\xb8de til sig umiddelbart efter anbringelse i fangenskab._NEWLINE_F\xc3\xb8den er typisk b\xc3\xb8rsteorme eller torskerogn. Glas\xc3\xa5l har en h\xc3\xb8j adaptionsevne. Det udnyttes til gradvist at udskifte den prim\xc3\xa6re f\xc3\xb8dekilde med kunstigt foder. Det kan v\xc3\xa6re foderpiller med megen energi. Glas\xc3\xa5l i akvakultur har ogs\xc3\xa5 den fordel, at de generelt b\xc3\xa6rer f\xc3\xa6rre parasitter og sygdomme end \xc3\xa5l i mere udviklede stadier. Derudover kan de leve p\xc3\xa5 meget lidt plads. Der g\xc3\xa5r omkring 2,5 kg glas\xc3\xa5l til opdr\xc3\xa6t af 1 ton voksne gul\xc3\xa5l i den europ\xc3\xa6iske akvakultur. Et kilo glas\xc3\xa5l er mellem 2800 og 3300 individer._NEWLINE_I 2008 blev der fanget omkring 150 tons glas\xc3\xa5l over hele Europa, hvoraf ca. 100 tons gik til akvakultur og resten til konsumering eller genuds\xc3\xa6tning (Nielsen, 2008). Et problem for akvakulturen er, at den europ\xc3\xa6iske \xc3\xa5l ikke gyder i fangenskab, og derfor m\xc3\xa5 \xc3\xa5l fanges til akvakultur. Da der endnu ikke er fundet \xc3\xa6g fra den europ\xc3\xa6iske \xc3\xa5l i naturen, indfanger man glas\xc3\xa5l og opdr\xc3\xa6tter dem."